Sklep VIII Ips 204/2010
Sodna praksa Vrhovnega sodišča, 2011-11-22

ZDRAVSTVENO ZAVAROVANJE - CIVILNO PROCESNO PRAVO

dovoljenost revizije - zavrženje revizije - vrednost spornega predmeta - refundacija nadomestila plače - gospodarski spor

Spor med delodajalcem in Zavodom za zdravstveno zavarovanje Slovenije glede povrnitve nadomestila plače je gospodarski spor. V teh sporih je revizija dovoljena, če vrednost izpodbijanega dela pravnomočne sodbe presega 200.000 EUR. Ker vrednost spornega predmeta v obravnavanem sporu navedenega zneska ne presega, revizija ni dovoljena.

1. Sodišče prve stopnje je zavrnilo tožbeni zahtevek, da se odpravita odločbi tožene stranke, št. 1803-3888/2007-LJ/10 z dne 27. 11. 2007 in št. 1803-769/2007-DI/2 z dne 7. 1. 2008 in da je tožena stranka dolžna tožeči stranki plačati nadomestilo plač za delavko V. K. za čas od 19. 1. 2004 do 10. 8. 2005 višini 722,82 EUR na mesec – skupno 12.231,69 EUR. Ugotovilo je, da je zavarovanki V. K. 7. 11. 2003 nezakonito prenehalo delovno razmerje pri tožeči stranki – sodba Delovnega in socialnega sodišča v Ljubljani Pd 1345/2003 z dne 27. 5. 2004 v zvezi s sodbo Višjega delovnega in socialnega sodišča Pdp 1044/2004 z dne 8. 12. 2005. Na podlagi pravnomočne odločitve v tem delovnem sporu je tožeča stranka zavarovanki izplačala prisojeno bruto plačo. Zavarovanka ni bila zmožna za delo od 19. 1. 2004 do 10. 8. 2005. Zavod RS za zaposlovanje je za V. K. izplačal nadomestila plače za čas od 19. 1. 2004 do 10. 8. 2005 v breme tožene stranke, pri čemer je obvestil tožečo stranko, da bo refundirane zneske vrnil toženi stranki. Tožeča stranka ni upravičena do refundacije nadomestila, ker ni predložila ustreznega obračuna nadomestil plač, zato zahtevek po višini ni utemeljen.

2. Sodišče druge stopnje je spremenilo sodbo sodišča prve stopnje in odpravilo odločbi tožene stranke, št. 1803-3888/2007-LJ/10 z dne 27. 11. 2007 in št. 1803-769/2007-DI/2 z dne 7. 1. 2008 ter zadevo vrnilo toženi stranki v novo odločanje. Tožena stranka bo morala odločiti o refundaciji nadomestila plače v skladu z 229. členom Pravil obveznega zdravstvenega zavarovanja (Ur. l. RS, št. 30/2003) in 31. členu Zakona o zdravstvenem varstvu in zdravstvenem zavarovanju (v nadaljevanju ZZVZZ, Ur. l. RS, št. 12/92 in naslednji), pri tem pa bo morala upoštevati, da je zahtevek po temelju utemeljen.

3. Zoper sodbo sodišča druge stopnje je tožena stranka vložila revizijo. Navaja, da ne gre za nadomestilo plače, ki bi bremenilo toženo stranko, temveč se izplačuje v breme delodajalca – tožeče stranke (prvi in drugi odstavek 137. člena Zakon o delovnih razmerjih, v nadaljevanju ZDR; Ur. l. RS, št. 42/2002 in naslednji). Zavarovanka namreč ni delala zaradi razlogov na strani delodajalca, ki je nezakonito odpovedal delovno razmerje. Prisojeni znesek v delovnem sporu predstavlja odškodnino in ne nadomestila plače.

5. Revizija je izredno pravno sredstvo zoper pravnomočno sodbo, izdano na drugi stopnji, oziroma zoper sklep sodišča druge stopnje, s katerim je bil postopek pravnomočno končan (prvi odstavek 367. člena Zakona o pravdnem postopku, v nadaljevanju ZPP, Ur. l. RS, št. 26/99 in naslednji ter prvi odstavek 384. člena ZPP). Izpodbijana sodba je bila izdana v postopku in po pravilih socialnega spora, kljub temu pa dovoljenosti revizije zoper njo ni mogoče presojati po določbah 31. člena Zakona o delovnih in socialnih sodiščih (v nadaljevanju ZDSS-1, Ur. l. RS, št. 2/2004), saj spora med delodajalcem in Zavodom za zdravstveno zavarovanje Slovenije (ZZZS) o povrnitvi nadomestila plače ni mogoče uvrstiti med spore iz  7. člena ZDSS-1 (socialni spor). Gre za spor iz 1. točke prvega odstavka 481. člena ZPP, ki kot gospodarski spor opredeljuje tudi spor, v katerem je vsaka od strank katera od navedenih oseb: gospodarska družba, zavod (vključno javni zavod), zadruga, država ali samoupravna lokalna skupnost. Po 490. členu ZPP je v gospodarskih sporih revizija dovoljena, če vrednost izpodbijanega dela pravnomočne sodbe presega 200.000 EUR. Vrednost spornega predmeta v tem sporu tega zneska ne presega, zato revizija ni dovoljena (drugi odstavek 374. člena ZPP) (1).

6. Revizija, ki je vložena zoper sodbo, zoper katero je ni mogoče vložiti, je nedovoljena (drugi odstavek 374. člena ZPP), zato jo je revizijsko sodišče zavrglo (377. člen ZPP).

Op. št. (1):   Prim. zadeve VIII Ips 269/2008, VIII Ips 534/2008, VIII Ips 504/2008.

ZPP člen 374, 374/2, 377, 481, 481/1-1, 490.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.